1.INDLEDNING

1.1.Formål med rapporten

Artikel 7 i Europa-Parlamentets og Rådets forordning (EU) nr. 70/2012 af 18. januar 2012 om statistisk registrering af vejgodstrafikken angiver, at Kommissionen inden den 31. december 2014 og hvert tredje år derefter skal fremlægge en rapport for Europa-Parlamentet og Rådet om gennemførelsen af denne forordning og om den fremtidige udvikling. Dette er den tredje rapport, der opfylder denne forpligtelse.

Denne rapport beskriver baggrunden, den politiske kontekst og forordningens anvendelsesområde. De to første afsnit beskriver dens gennemførelse, metode og problemerne med datakvalitet og undersøger byrden for medlemsstaterne i forbindelse med dataindsamling. De fremlægger også de forskellige metoder til formidling af data. De sidste to afsnit henviser til mulig fremtidig udvikling af statistikker over vejgodstransport og fremlægger de vigtigste konklusioner.

1.2.Baggrunden for den retlige ramme

Forordning (EU) nr. 70/2012 er en omarbejdning af Rådets forordning (EF) nr. 1172/98 af 25. maj 1998 om statistisk registrering af vejgodstrafikken og markerer et skridt fremad i udviklingen af transportstatistikker i EU. Den udgør grundlaget for indsamling af en lang række data om vejgodstransport.

Forordning (EU) nr. 70/2012 giver Kommissionen, andre EU-institutioner og nationale regeringer sammenlignelige, pålidelige, harmoniserede, regelmæssige og omfattende statistiske data om omfanget og udviklingen af vejgodstrafikken. Oplysninger er nødvendige for at udforme, overvåge og evaluere EU-politikker.

Medlemsstaterne sender oplysningerne til Kommissionen i form af mikrodata: Dette gør det muligt at give brugerne statistiske tabeller, der indeholder forskellige kombinationer af variabler, som er underlagt fortrolighedskrav.

Forordning (EU) nr. 70/2012 har til formål at begrænse byrden for transportvirksomhederne så meget som muligt. Dataindsamlingen er baseret på en stikprøveundersøgelse, og der anmodes derfor kun om oplysninger om et udvalg af køretøjer og for en begrænset periode (normalt en uge). Medlemsstaterne kan undtage transport under visse tærskler fra undersøgelsen.

1.3.Politisk baggrund

Udvikling af en fælles transportpolitik kræver dybtgående viden om omfanget af vejgodstransport, og hvordan den har udviklet sig.

Politikken har stor relevans. I hvidbogen En køreplan for et fælles europæisk transportområde — mod et konkurrencedygtigt og ressourceeffektivt transportsystem blev der angivet ti mål for et konkurrencedygtigt og ressourceeffektivt transportsystem. Målene fastsætter et benchmark for at nå målet om at nedbringe drivhusgasemissionerne med 60 %. Detaljerede statistikker over vejgodstransport er nødvendige for at overvåge udviklingen mod at nå nogle af målene (f.eks. målet om at omlægge 30 % af vejgodstransportaktiviteten over afstande på mere end 300 km til andre transportformer inden 2030).

Den europæiske grønne pagt er den nye vækststrategi, der sigter mod at gøre EU's økonomi bæredygtig ved at omdanne klima- og miljøbaserede udfordringer til muligheder på tværs af alle politikområder, og ved at gøre overgangen retfærdig og inkluderende for alle. For at opnå klimaneutralitet er der behov for, at transportemissioner nedbringes med 90 % inden 2050. Prioriterede foranstaltninger for et skift til bæredygtig og intelligent mobilitet omfatter:

·fremme af multimodal transport

·støtte til gennemførelsen af løsninger til automatiseret og opkoblet mobilitet for alle transportformer

·bedre håndtering af eksterne omkostninger ved transportaktiviteter gennem prisfastsættelse

·øget produktion og anvendelse af bæredygtige alternative brændstoffer til transport og

·nedbringelse af transportforurening, navnlig i byer.

Data indsamlet i henhold til forordning (EU) nr. 70/2012 er ikke kun vigtig for beslutningstagere, men også for professionelle organisationer, transportvirksomheder, forskere og udviklere på området for vejtransport. Resultaterne af undersøgelsen er afgørende for overvågning af markedet for vejgodstransport i Europa. En dybtgående viden om markedet hjælper med at forbedre konkurrenceevnen for virksomheder i sektoren.